Foto:

U RIJEČKOJ luci je u tijeku istovar treće skupine borbenih terenskih vozila MRAP koje je američka vlada donirala Hrvatskoj, izvijestilo je Ministarstvo obrane (MORH).



Riječ je o 162 vozila tipa MRAP M-ATV koja se prekrcavaju u vagone i prolaze carinsku proceduru. U sljedećim danima bit će željeznicom otpremljeni u Remontni zavod u Zagrebu, gdje će biti izvršen servis i bojanje, a nakon toga prijem u Oružane snage. Donirana vozila rasporedit će se u postrojbe Hrvatske kopnene vojske, Zapovjedništva za potporu i u Bojnu za specijalna djelovanja.



MORH podsjeća da je američka vlada Hrvatskoj vojsci donirala 212 MRAP-ova, što uključuje ova 162 vozila koja su se koristila u misiji ISAF u Afganistanu, 20 vozila tipa MRAP HAGA (sanitetska vozila), isporučenih 21. srpnja te 30 vozila tipa MRAP MaxPro, isporučenih u travnju.



Starost vozila je od tri do pet godina s prosječno prijeđenih 20.000 kilometara.